Typisch sind Verdopplige oder gär verdrüüfachige vo de Verbe choo, goo und loo. So haist s: "los lo sii loo und chùm chogǝ luǝgǝ choo wa mueš gogǝ pòštǝ goo!". Statt döt sait mer au dai und wo en gstresste Zörcher "då deet" sait, formuliert en Ostschwizer wenns hoochchunt e kunstvolls dadǝdaidöt. Bigòšt! Wie dadedo woor isch! I de Ostschwiz goots ebe no rüǝbig zue, und wenn d Goofe (d Chind) chäärǝt (striitet) und s debii lut chiidt (tönt; ahd. quëdan "rede"), stört da onöd.